# בן ישי בראש

# גילוי דעת לחג השבֻעות

במציאות הציבורית של עם ישראל היושב בציון, יש כיום ארבעה תחומים עיקריים הדורשים תיקון שרשי: הממשלה, מערכת המשפט, מערכת הבטחון וכלי התקשורת. כאשר נצעד בדרך הנכונה ל"תיקון המדינה", יבוא בעזרת ה' שלום בתוכנו ונתגבר על כל צר ואויב מבחוץ.

אנו מצפים בכל יום לביאת המשיח, מלך מבית דוד שישלים את יעודי הגאולה האמתית והשלמה במהרה בימינו. עד שנזכה למלכות המשיח, יש לעסוק ב"תיקון המדינה" בדרך התורה, לפי העקרון של "בן ישי בראש": להעמיד מנהיגות אמתית בדרכו של דוד בן ישי מלך ישראל: מתוך אמונה ובטחון בה', במסירות נפש וברוח של תשובה וענוה. זהו 'שינוי ראש' וטיפול שרש מהותי (לא רק תיקון חיצוני ו'קוסמטי') שבכוחו ניתן לרפא את תחלואי החברה ולפתור בעיותיה.

תיקון הממשלה הוא בהעמדת ראש-מנהיג ההולך בגלוי בדרך התורה, מאחד את העם ומוליך אותו קדימה. תיקון מערכת המשפט (והבג"צ במיוחד) הוא בהעמדת המשפט העברי בראש, ובמינוי שופטים אנשי חיל יראי אלקים כדוד המלך שעשה צדקה ומשפט. תיקון מערכת הבטחון הוא בכפיפות להנהגת העם (הרמטכ"ל כפוף לראש הממשלה) ונתינת צביון יהודי לצבא הנלחם מלחמות ה' כדוד המלך. תיקון התקשורת הוא תיקון הדיבור, שיח ענייני וחיובי שאינו מתבוסס ברפש אלא מקדם את המציאות לטובה בדיבורי אמונה (כדברי דוד "האמנתי כי אדבר").

בחג השב‎עות הבא עלינו לטובה אנו מתקשרים לדמותו של דוד המלך, "דוד מלך ישראל חי וקַיָם"[[1]](#footnote-1). דוד נולד ומת בשבעות[[2]](#footnote-2), ו' בסיון, וביום זה נוהגים לקרוא את מגילת רות[[3]](#footnote-3) העוסקת ביחוסו של דוד: "וּבֹעַז הוֹלִיד אֶת עוֹבֵד. וְעֹבֵד הוֹלִיד אֶת יִשָׁי וְיִשַׁי הוֹלִיד אֶת דָּוִד"[[4]](#footnote-4).

דוד המלך קיבל מה' את כתר המלכות, לו ולזרעו עד עולם[[5]](#footnote-5). האמונה והציפיה לגאולה האמתית והשלמה, המלוה את עם ישראל בכל הדורות (תקוה בת אלפי שנים), כרוכה בחידוש מלכות בית דוד, "אני מאמין בביאת המשיח"[[6]](#footnote-6), כתפלת "את צמח דוד עבדך מהרה תצמיח"[[7]](#footnote-7) (מלך המשיח מזרע דוד, ובו שורה נשמת דוד עצמו[[8]](#footnote-8)), "הִתְנַעֲרִי מֵעָפָר קוּמִי. לִבְשִׁי בִּגְדֵי תִפְאַרְתֵּךְ עַמִּי. עַל יַד בֶּן יִשַׁי בֵּית הַלַּחְמִי. קָרְבָה אֶל נַפְשִׁי גְאָלָהּ [גאולת הנפש הקרובה של כל אחד, וגאולת כלל ישראל והעולם כולו]"[[9]](#footnote-9).

### תיקון המדינה בדרך בן ישי

בימינו אנו, עלינו לפעול לתיקון המדינהבדרכו של דוד המלך. גם לפני שזכינו להתגלות מלך המשיח בפועל, עלינו לפעול בדרך של "בן ישי בראש". חז"ל אומרים כי הקב"ה אמר לירבעם בן נבט "חזור בך, ואני ואתה ובן ישי נטייל בגן עדן. אמר לו [ירבעם לה'], מי בראש? בן ישי בראש! אי הכי לא בעינא [תשובת ירבעם: אם כך, אינני רוצה]"[[10]](#footnote-10). לירבעם, שהקים את מלכות ישראל, יש כישורים טובים להנהגת הממלכה, הוא יכול להיות מנהל מוצלח, אך רק בתנאי ש"בן ישי בראש"[[11]](#footnote-11). גם היום, תיקון "מדינת היהודים" בארץ ישראל הוא ב"שינוי ראש", תיקון המנהיגות (הראש) מתוך תודעה מתוקנת (ראש, מחשבה ותפיסת עולם). על ידי תיקון הראש, נעשה תיקון כל העם ותיקון המדינה, "אחרי הראש הולך כל הגוף"[[12]](#footnote-12).

מהי דרכו של "בן ישי", מהן תכונותיו העיקריות של המלך-המנהיג הרצוי? הוא חדור אמונה שלמה בה' ובתורתו, "דרך אמונה בחרתי משפטיך שויתי"[[13]](#footnote-13). הוא "הוגה בתורה ועוסק במצוות"[[14]](#footnote-14) בכל לב, ומתפלל תמיד לישועת ה', "ואני תפלה"[[15]](#footnote-15). הוא מלא בטחון בה' לבדו, "ואני בחסדך בטחתי"[[16]](#footnote-16), ומתוך כך מסירותנפש בעד עמו לכל צרכיהם, בגשמיות וברוחניות. הואמאחד ומלכד את העם כולו[[17]](#footnote-17), "ויהי בישרון מלך בהתאסף ראשי עם **י**חד **ש**בטי **י**שראל [ראשי תבות **ישי**, דוד בן ישי]"[[18]](#footnote-18), "אחד העם"[[19]](#footnote-19) המאחד את העם[[20]](#footnote-20). הוא אינו מחוסן מטעויות אך הוא טיפוס של בעל תשובה אמיתי, היודע להודות בחטאו ולעשות תשובה (לומר "חטאתי לה'"[[21]](#footnote-21)), "אשר נשיא יחטא"[[22]](#footnote-22), אשרי הדור שהנשיא שלו מודה על חטאיו ועושה תשובה[[23]](#footnote-23), מתוך ענוה ושפלות הנושאת חן בעיני כל ("והייתי שפל בעיני"[[24]](#footnote-24)).

תיקון המדינה אינו רק בשינוי חיצוני במערכות השלטון, אלא ברוח פנימית של תשובה אל ה', "סוף ישראל לעשות תשובה בסוף גלותן ומיד הן נגאלין"[[25]](#footnote-25), תשובה פרטית ותשובה ציבורית גם יחד. בהמשך לשיבת ציון בדורות האחרונים, ישוב הארץ ותחילת קיבוץ גלויות – עלינו להגיע לעיקר, "ויתן להם ארצות גוים... בעבור ישמרו חקיו ותורֹתיו ינצֹרו"[[26]](#footnote-26), ולהעמיד בראשנו דמות של איש אמת ואמונה המבטאת את הקשר לה', "מלך מבית דוד הוגה בתורה ועוסק במצוות" המוביל קדימה את הגאולה[[27]](#footnote-27) – דמות שכולם חפצים להדמות אליה[[28]](#footnote-28) (שהרי המלך הוא "לב כל קהל ישראל"[[29]](#footnote-29) ובלב כל ישראל יש את התשוקה להדמות אליו).

"כִּי אֱלֹהִים יוֹשִׁיעַ צִיּוֹן וְיִבְנֶה עָרֵי יְהוּדָה וְיָשְׁבוּ שָׁם וִירֵשׁוּהָ. וְזֶרַע עֲבָדָיו יִנְחָלוּהָ וְאֹהֲבֵי שְׁמוֹ יִשְׁכְּנוּ בָהּ. לַמְנַצֵּחַ לְדָוִד לְהַזְכִּיר"[[30]](#footnote-30). המנהיג האמתי שואף "לתקן עולם במלכות שדי"[[31]](#footnote-31) ונושא עיניו כבר היום אל היעוד העתידי "לֹא יָרֵעוּ וְלֹא יַשְׁחִיתוּ בְּכָל הַר קָדְשִׁי כִּי מָלְאָה הָאָרֶץ דֵּעָה אֶת ה' כַּמַּיִם לַיָּם מְכַסִּים. וְהָיָה בַּיּוֹם הַהוּא שֹׁרֶשׁ יִשַׁי אֲשֶׁר עֹמֵד לְנֵס עַמִּים אֵלָיו גּוֹיִם יִדְרֹשׁוּ וְהָיְתָה מְנֻחָתוֹ כָּבוֹד"[[32]](#footnote-32).

### ארבעה תחומי תיקון

ארבעה תחומים עיקריים במערכת השלטון-מדינה זקוקים כיום לתיקון מהיסוד, טיפול שרש: הממשלה-ההנהגה, הצבא, מערכת המשפט-בג"ץ, התקשורת.

בכל אחד מארבעה תחומים אלו צריך להיות "בן ישי בראש"[[33]](#footnote-33), שינוי ראש, להנהיג את העם בדרך הישר. כאשר בעזרת ה' נצליח לתקן אותם, הכל יבוא על מקומו בשלום, כל הבעיות שלנו והמחלוקות שבינינו, וה' יתברך יהיה בעזרנו למגר את אויבינו מבחוץ ולהיטיב אתנו בכל מעשינו.

ארבעת אלו רמוזים במשנה הפותחת את מסכת ראשהשנה(רמז לשינוי ראש): "ארבעה ראשי שנים הם: באחד בניסן ראש השנה למלכים. באחד באלול ראש השנה למעשר בהמה. באחד בתשרי ראש השנה לשנים. באחד בשבט ראש השנה לאילן" (ונפרט לפי סדר המשנה).

### תיקון הממשלה

"באחד בניסן ראש השנה למלכים ולרגלים" – תיקוןהממשלה(מלך כפשוטו). המלך מוליך את העם ליעודו[[34]](#footnote-34), "כד איתתקן רישא דעמא איתתקן כולא עמא"[[35]](#footnote-35) (כאשר נתקן ראש העם נתקן כל העם). במציאות היום, יש לפעול להעמדת ראש ממשלה (הדומה למלך), ההולך בגלוי בדרך התורה וזוכה לאמון הציבור הרחב (בהיותו מלכד את העם וכולם משתוקקים להדמות אליו), 'עמך ישראל' שכולם "מאמינים בני מאמינים"[[36]](#footnote-36); מנהיג הפועל בשליחות ה', "הממליך מלכים ולו המלוכה"[[37]](#footnote-37), וכולו מסור ונתון לטובת העם[[38]](#footnote-38).

### תיקון הצבא

"באחד באלול ראש השנה למעשר בהמה" – רמז לתיקוןהצבא(ומערכת הבטחון בכלל), שכן ראש חדש אלול הוא זמן יציאת המלך למלחמה ("ויהי לתשובת השנה, לעת צאת המלכים"[[39]](#footnote-39)). צריך שיוכר היטב בכל מערכות הצבא ש"בן ישי בראש" – ההנהגה הצבאית כפופה לראש הממשלה בכל החלטה גורלית[[40]](#footnote-40). 'רוח המפקד' בצבא ישראל, כללי ההתנהגות במחנה ובקרב (הקוד האתי) – הכל יהיה בדרך דוד בן ישי, נעים זמירות ישראל[[41]](#footnote-41) הלוחם מלחמות ה'[[42]](#footnote-42), ויתקיים בנו "כי ה' אלהיך מתהלך בקרב מחנך להצילך ולתת אויביך לפניך"[[43]](#footnote-43). כך נפתרת ממילא שאלת 'גיוס בני הישיבות': בהשראת "בן ישי בראש", מנהיג היוצא למלחמה וגם הוגה בתורה יומם בלילה (כמו המלך שספר התורה עמו כל ימי חייו[[44]](#footnote-44)), "איש מלחמה"[[45]](#footnote-45) באויבי ישראל וגם "במלחמתה של תורה"[[46]](#footnote-46) – גבורי ישראל מתגייסים ברצון לעת הצורך לצאת לקרב "לעזרת ה' בגבורים"[[47]](#footnote-47) ומתגייסים ברצון לעסוק בגבורתה של תורה (השומרת על העם[[48]](#footnote-48)), בתחושת אחדות (יחד שבטי ישראל) וערבות הדדית.

### תיקון המשפט

"באחד בתשרי ראש השנה לשנים"[[49]](#footnote-49) – רמז לתיקון המשפט. אחד בתשרי נקרא סתם "ראש השנה", הוא יום הדין לפרט ולכלל, "כי חק לישראל הוא משפט לאלהי יעקב"[[50]](#footnote-50). בהנהגת המדינה, על המלך הצדיק לדאוג שכל מערכת המשפט בארץ תפעל על פי חוקי ומוסר תורת ישראל, "לעשות משפט וצדקה"[[51]](#footnote-51) (כאשר גם המלך עצמו שוה בפני החק, מלכי בית דוד דנים ונידונים[[52]](#footnote-52)). תיקון מערכת המשפט הוא עיקר תיקון המדינה (מדינה מלשון דין), "ואשיבה שֹפטיך כבראשונה ויֹעציך כבתחילה"[[53]](#footnote-53).

### תיקון התקשורת

"באחד בשבטראש השנה לאילן כדברי בית שמאי. בית הלל אומרים בחמשה עשר בו" – רמז לתיקון התקשורת. האילן הוא "שיח השדה"[[54]](#footnote-54), שיחת האילנות ושיחת הבריות[[55]](#footnote-55). "כי האדם עץ השדה"[[56]](#footnote-56) והאדם נקרא מְדַבֵּר על שם כח הדיבור-השיחה, יכולת התקשורת, במיוחד ישראל ש"אין כוחם אלא בפיהם"[[57]](#footnote-57). האילן הוא גם "עץ החיים"[[58]](#footnote-58) – תיקון הדיבור בדברי תורה[[59]](#footnote-59), כאשר גם "שיחת חולין של תלמידי חכמים צריכה לימוד" (היא העלים של העץ, "ועלהו לא יבול"[[60]](#footnote-60)). תיקון התקשורת (בכל אמצעי התקשורת) הוא שהכל יתנהל על פי ערכי תורת ישראל, שיחה ענינית בלבד, ללא הוצאות דיבה ושאר פגמי הדיבור, שיחה ציבורית המקדמת את היעדים האמיתיים של עם ישראל על פי תורה. זו דרכו של בן ישי, כמו ספר תהלים שבו תיאור המאורעות חדור אמונה ותפלה (שיחה של תפלה, "לשוח בשדה"[[61]](#footnote-61)).

### בראשית

נסיים ברמז יפה: ארבע פעמים **ראש השנה** (861) = 3444 = המלה הראשונה של התורה, **בראשית**, לשון ראש, כאשר מחשבים כל אות ב"מספר קדמי" (כל אות היא סכום כל האותיות מ-**א** ועד אליה, בסוד "קדם מפעליו מאז"[[62]](#footnote-62)). "בראשית", המסר הראשון של התורה הוא שעלינו לתקן את מציאות העולם שה' ברא לכבודו[[63]](#footnote-63), "להיות לו יתברך דירה בתחתונים"[[64]](#footnote-64), בגילוי מלכות ה' במלכות ישראל עלי ארץ[[65]](#footnote-65) – וזאת מתוך התודעה הבהירה של "מי בראש? בן ישי בראש!"

אם נאמין ונרצה אין זו אגדה. **מי בראש? בן ישי בראש!** = **דוד** פעמים **אמונה**.

1. נערך ע"י יוסף פלאי מרשימת הרב אייר תשפ"ה.

   ראש השנה כה, א. [↑](#footnote-ref-1)
2. ירושלמי ביצה פ"ב ה"ד "דוד מת בעצרת". בכור שור ב"ב יד, ב "וכיון שמת בעצרת נולד ג"כ בעצרת". חומת אנך תהלים קי. שערי תשובה או"ח תצד. חג השבעות נקרא בלשון חז"ל 'עצרת' סתם. והנה המלך נקרא עוצר, כמו שנאמר על שאול "זה יעצֹר בעמי" (שמואל-א ט, יז) והתקיים בשלמות בדוד שנולד בעצרת.

   שלש הדמויות העיקריות בשבועות הן משה רבינו, דוד המלך ורבי ישראל בעל שם טוב (שאף הוא הסתלק בשבועות). משה רבינו נולד ומת בז' באדר, ביום מותו הוא 'נולד מחדש', "משה רבינו לא מת" (סוטה יג ב) כי "אתפשטותא דמשה בכל דור" (ע"פ תקו"ז קיב, א); וכן דוד המלך שהסתלק בשבועות, באתו יום נולד מחדש והריהו "חי וקים" בכל דור, במיוחד בהופעת הבעש"ט שהוא "נפש דוד". בעומק, גם בחייו דוד הוא "בר נפלא" (סנהדרין צו, ב), מת וקם לתחיה מחדש בכל רגע, "כי רגע באפו [מיתה, ובאותו רגע ממש] חיים ברצונו" (תהלים ל, ו).

   כל זה מתגלה במיוחד בחג השבעות בו קבלנו "תורת חיים" (ובמתן תורה ה' החיה את ישראל מחדש ב"טל תחיה", שבת פח, ב). ורמז: **תורת חיים** = **משיח משיח משיח**, כל אחד מהשלשה הוא דמות משיחית – משה רבינו "ויהי בישרון מלך"; דוד מלך ישראל חי וקים; והבעש"ט נפש דוד ומגלה **אורו של משיח** (= **יפוצו מעינתיך חוצה**, כדברי המשיח לבעש"ט) – מכח תורת חיים ("חיי עולם נטע בתוכנו, הוא יפתח לבנו בתורתו"). בסנהדרין (צח, ב) נחלקו "לא אברי עלמא אלא לדוד... למשה... למשיח" – מקביל לשלשת הדמויות, הבעש"ט מייצג את המשיח, ועליו יש לומר: "ישראל בעש"ט הוא ישראל בעצמו" (על דרך "הוא דוד בעצמו"), "בראשית [ראשית ממלכת], בשביל ישראל".

   נתבונן במלה **עצרת**: **ע** שנות דוד המלך = **ה** פעמים **דוד**. **צ** = **מלך**. **ר** = **מלך עם** ("אין מלך בלא עם", כאשר **עם** הוא חלק ה'אחורי' של המלך עצמו, **מ מל מלך** = **עם מלך**, נמצא ש**עם מלך** היינו **עצם**, ה**צ**דיק ה**מלך**, בתוך ה**עם**). **ת** = שנות ישי אבי דוד (ב"ר צו, ד). ניצור סדרה עולה 70 90 200 400. בסיס הסדרה הוא 90 (ככלל, סדרה של ארבעה מספרים היא בשלשה ממדים, אך למעשה זו סדרה של שני ממדים כיון ששני הפרשי-ההפרשים שוים, 90-90, ודוק). 7 המספרים הראשונים בסדרה: 70 90 200 400 690 (**משה משה**) 1070 1540 (70 שנות דוד פעמים 22, משולש 55, ארבעון 20, **ישראל** [בעש"ט] כאשר **א** = 1000 = **ישראל בעל שם טוב**). הכל יחד = 4060 = 70 פעמים **חן** (שבעים פני חן בתנ"ך) = **דוד** פעמים **מרים** (ממנה יצא דוד). ממוצע 13 המספרים הראשונים = 2170 = **לא** פעמים **כן** ("לא כן עבדי משה", **כן** = **ע** של דוד, ויש לומר שש**א**ו**ל** כולל אותיות **לא** וד"ל, וכן **לא** אותיות **אל** של ישר**אל**). [↑](#footnote-ref-2)
3. שו"ע או"ח תצ, ח. רות היא "אמה של מלכות" (בבא בתרא צא, ב). **רות דוד** = **כתר**, כתר מלכות (**כתר מלכות** = **בראשית ברא**). [↑](#footnote-ref-3)
4. סוף מגילת רות. [↑](#footnote-ref-4)
5. רמב"ם הלכות תלמוד תורה פ"ג ה"א. [↑](#footnote-ref-5)
6. נוסח 'אני מאמין' שנדפס בסידורים בסוף התפלה. [↑](#footnote-ref-6)
7. תפלת שמונה עשרה. [↑](#footnote-ref-7)
8. ירושלמי ברכות פ"ב ה"ד ("דוד שמיה"). פיוט "אמץ ישעך" להושענות "הוא דוד בעצמו" (וראה ריקאנטי פרשת וישב). וראה לקו"ש חל"ה עמ' 206 הערה 6. [↑](#footnote-ref-8)
9. פיוט לכה דודי. וראה בעש"ט עה"ת פרשת שמות אותיות ה-ו. [↑](#footnote-ref-9)
10. סנהדרין קב, א. בביטוי **בן ישי בראש** אמצעי התבות אותיות **ראש** ושאר האותיות שוות **אחישנה**, "זכו אחישנה" (סנהדרין צח, א) – הזכות היא היא רצון והכרעת העם שגם עכשיו צריך להיות "בן ישי בראש", ואז כאשר "אתתקן רישא דעמא אתתקן כולא עמא" ובא יבוא במהרה בן ישי, "הוא דוד בעצמו". ב-**בן ישי בראש** תשע אותיות, רבוע שפנותיו אותיות **רשבי**, **ר**בי **ש**מעון **ב**ר **י**וחאי, ואותיות "**בריש** הורמנותא דמלכא" (פתיחת ספרו, ספר הזהר הקדוש, הנקרא גם מדרש "יהי אור", היינו האור של מלכות ישראל, אורו של משיח). [↑](#footnote-ref-10)
11. האותיות אחרי **בן ישי** הן **גס כתכ** = **בראש**, "בן ישי בראש"! ידוע הרמז שהאותיות שלאחר **ראש** הן **שבת**, היינו "שאו את ראש", נשיאת ראש לקדושת שבת, דוקא בן ישי מסוגל להרים את העם כולו לקדושת שבת. קדושת שבת היא מוחין דגדלות (גדלות ב' כמבואר במ"א) שיש בה נשיאת הפכים – נשיאת הראש, השכל, לענג העליון (ענג שבת) שלמעלה מן השכל, ששם ה' נושא הפכים (שני הפכים בנושא אחד על דרך "מקום הארון אינו מן המדה").

    והנה בפסחים סח, ב נחלקו לגבי שמחת יום טוב: רבי אליעזר אומר "או כולו לה' או כולו לכם" ורבי יהושע אומר "חציו לה' וחציו לכם", אבל "הכל מודים בעצרת דבעינן נמי לכם" וכן בשבת וכן בפורים. לה' ולכם גם יחד היינו נשיאת הפכים, בלא שאחד סותר את השני אלא אדרבה מחזק אותו – וכח זה בא מעצרת דוקא, היום שבו נולד ומת ונולד בן ישי ודוק. [↑](#footnote-ref-11)
12. עירובין מא, א "בתר רישא גופא אזיל". [↑](#footnote-ref-12)
13. תהלים קיט, ל. [↑](#footnote-ref-13)
14. רמב"ם הלכות מלכים פי"א ה"ד. [↑](#footnote-ref-14)
15. תהלים קט, ד. "הלואי ויתפלל אדם כל היום כולו" (ברכות כא, א, **הלואי** אותיות **אליהו** מבשר הגאולה, שאז תהיה התפלה תמידית). [↑](#footnote-ref-15)
16. תהלים יג, ו. [↑](#footnote-ref-16)
17. כהגדרת המלך לפי הרמב"ם בספר המצוות מ"ע קעג "יקבץ כל אומתנו וינהיגנו". [↑](#footnote-ref-17)
18. דברים לג, ה. ראה תורת מנחם שיחת ליל ב' דחג הסוכות תשמ"ח עמ' 190. [↑](#footnote-ref-18)
19. בראשית כו, י. רש"י שם "אחד העם, המיוחד בעם זה המלך". [↑](#footnote-ref-19)
20. יש כאן ארבע תכונות כנגד כחב"ד: אמונה בכתר (רדל"א), בטחון בבינה ("כי בו ישמח לבנו כי בשם קדשו בטחנו", שרש הנצח באמא כנודע. לפי זה, אמונה בטחון היינו "אהיה אשר אהיה" וד"ל). מסירות נפש בחכמה (שם שורה "אחד האמת", וכמפורש בתניא שמסירות הנפש באה מהחכמה-בטול של הנפש האלקית). אחדות בדעת, יחוד (כפי שמוסבר לגבי ההבדל בין אהבת ישראל בחסד ואחדות ישראל בדעת). **אמונה בטחון מסירות נפש** = **אמת אמת אמת,** ויחד עם **אחדות** = 1742 = **הוי'** פעמים **בינה**. נוסיף **כתר חכמה בינה דעת** (1234) ונקבל 2976 = **מלכות** פנים ואחור! [↑](#footnote-ref-20)
21. שמואל-ב יב, יג. [↑](#footnote-ref-21)
22. ויקרא ד, כב. [↑](#footnote-ref-22)
23. לפי רש"י שם. [↑](#footnote-ref-23)
24. שמואל-ב ו, כב. [↑](#footnote-ref-24)
25. רמב"ם הלכות תשובה פ"ז ה"ה. [↑](#footnote-ref-25)
26. תהלים קה, מד-מה. [↑](#footnote-ref-26)
27. ראה הלכות מלכים פי"א ה"ד. [↑](#footnote-ref-27)
28. המלה דמות כתובה לראשונה בפסוק "נעשה אדם בצלמנו כדמותנו". צלם היינו בין אדם למקום ("אדמה לעליון"), ודמות היינו בין אדם לחברו (וכן סוד א-דם, צלם ודמות, בין אדם למקום ובין אדם לחברו), שהרי המצוה להדמות לה' היא במדות הרחמים שלו, ביחס לזולת, "מה הוא רחום וחנון" וכו', "ונתן לך רחמים ורחמך". [↑](#footnote-ref-28)
29. הלכות מלכים פ"ג ה"ו. [↑](#footnote-ref-29)
30. תהלים סט, לו-לז; ע, א. וברש"י שם: "משל למלך שכעס על צאנו וסתר את הדיר והוציא את הצאן ואת הרועה אחר זמן החזיר את הצאן ובנה את הדיר ולא הזכיר את הרועה אמר הרועה הרי הצאן מוחזר והדיר בנוי ואני איני נזכר כך למעלה מן הענין נאמר כי אלהים יושיע ציון וגו' ואוהבי שמו ישכנו בה הרי הדיר בנוי והצאן כנוס והרועה (זה דוד) לא נזכר לכך נאמר לדוד להזכיר אלהים להצילני". וראה אהלי יעקב הוסיאטין פרשת אמור (עמ' שדמ במהדורת תשס"ו), ו אייר תש"ח: "כאשר אלקים יושיע ציון למרות איומי אויבינו, ויבנה ערי יהודה וזרע עבדיו ינחלוה, צריך להזכיר את דוד. כלומר, צריך לזכר כי הקמת המדינה היהודית אף כי אין ערך לחשיבותה, עדיין אינה הגאולה המקווה שהובטחה לנו. הגאולה האמתית קשורה בביאת משיח בן דוד. לדוד להזכיר". [↑](#footnote-ref-30)
31. תפלת עלינו לשבח. [↑](#footnote-ref-31)
32. ישעיה יא, ט-י. [↑](#footnote-ref-32)
33. אם כן יש ארבע פעמים **בן ישי בראש** = 3500 = **ע** (שבעים פנים לתורה, דמחכמה נפקת, בחינת עין ראית המהות) פעמים **נ** (חמשים שערי בינה, בחי' שמיעה פנימית, דערהער) = **נר** פעמים **דוד** (דוד נקרא "נר ישראל"). [↑](#footnote-ref-33)
34. כרמוז ב"ראש השנה לרגלים", המלך מוליך ברגל. [↑](#footnote-ref-34)
35. לפי זהר ח"ג קלה, א. וראה **מלכות ישראל** ח"ב עמ' קסז. [↑](#footnote-ref-35)
36. שבת צז, א. [↑](#footnote-ref-36)
37. פיוט "וכל מאמינים". [↑](#footnote-ref-37)
38. צריך מנהיג מסור וישר (עם 'ראש ישר'). **מסור** = **ג** פעמים **אמונה**, **ישר** = **ה** פעמים **אמונה**. יחד, **ח** פעמים **אמונה** = **שפלות**. [↑](#footnote-ref-38)
39. שמואל-ב יא, א. ובהמשך שם מסופר על חטא דוד ובת ושבע שהתרחש בסוף חדש אלול (והסליחה עליו היתה ביום הכיפורים). וראה מבוא לספר **תשובת השנה**. [↑](#footnote-ref-39)
40. חטאו של דוד התחיל בכך ששלח את יואב שר הצבא במקומו לאותה מלחמה בבני עמון. שהרי על המלך לצאת בעצמו לפני העם, "אשר יצא לפניהם" (במדבר כז, יז, ולכן נענש יהושע בן נון כשלא יצא עם הלוחמים, כפירוש רש"י ביהושע ז, י), ואז הגוף הולך אחר הראש. אם המלך לא הולך בראש, אזי אנשי הצבא מתנתקים מהראש, מעין מיתת הרג (הפרדת הראש מהגוף). [↑](#footnote-ref-40)
41. שמואל-ב כג, א. [↑](#footnote-ref-41)
42. שמואל-א כה, כח. [↑](#footnote-ref-42)
43. דברים כג, טו. [↑](#footnote-ref-43)
44. דברים יז, יט. [↑](#footnote-ref-44)
45. שמואל-א טז, יח. [↑](#footnote-ref-45)
46. רות רבה ד, ג. [↑](#footnote-ref-46)
47. שופטים ה, כג. [↑](#footnote-ref-47)
48. מכות י, א "מי גרם לרגלינו שיעמדו במלחמה? שערי ירושלם שהיו עוסקים בתורה". [↑](#footnote-ref-48)
49. שנִים רומז ל"על פי שנַיִם עדים יקום דבר [דבר המשפט]", עדי ראיה הרואים את המעשה משתי זויות שונות, על ידי שתי נפשות שונות, כדי להוציא דין אמת לאמתו (ממוחין דגדלות ב' הנושא הפכים כנ"ל). [↑](#footnote-ref-49)
50. תהלים פא, ה. [↑](#footnote-ref-50)
51. מלכים-א י, ט. וראה שמואל-ב ח, טו. [↑](#footnote-ref-51)
52. סנהדרין יח, א. [↑](#footnote-ref-52)
53. ישעיה א, כו. [↑](#footnote-ref-53)
54. בראשית ב, ה. [↑](#footnote-ref-54)
55. בראשית רבה יג, ב "וכל שיח השדה, כל האילנות כאילו משיחין אלו עם אלו, כל האילנות כאלו משיחין עם הבריות". [↑](#footnote-ref-55)
56. דברים כ, יט. [↑](#footnote-ref-56)
57. במדבר רבה כ, ד. [↑](#footnote-ref-57)
58. משלי ג, יח "עץ חיים היא". [↑](#footnote-ref-58)
59. "כי חיים הם למוציאיהם בפה", עירובין נד, א. [↑](#footnote-ref-59)
60. תהלים א, ג. עבודה זרה יט, ב. [↑](#footnote-ref-60)
61. בראשית כד, סג. מכאן שיצחק תיקן תפלת מנחה (ברכות כו, ב). "בנין המלכות [דוד בן ישי] מהגבורה [יצחק]". שדה הוא כינוי למלכות בקבלה: שדה זרועה (על ידי שיח קדש של תורה ותפלה) היינו מלכות דקדושה ואילו שדה **בוּר** (הלעומת זה של **יצחק**) היינו מלכות דקליפה. תפלת מנחה היא התפלה שבאמצע יום העבודה, היינו שתוך כדי כל פעולות האדם בעולם העשיה, לתקן עולם במלכות שדי, הוא מתפלל לה', "ואני תפלה" של דוד נעים זמרות ישראל, היינו שדה פעולה וגם שדה קרב, וד"ל.

    והנה **יצחק אבינו דוד המלך** = **דוד בן ישי**! רמז לקשר הפנימי בין יצחק לישי (אבי דוד). שלשת השמות יחד: **יצחק דוד ישי** = 542 = **נצבת**, אמו של דוד (ב"ב צא, ב)! [↑](#footnote-ref-61)
62. משלי ח, כב. [↑](#footnote-ref-62)
63. אבות , יא. [↑](#footnote-ref-63)
64. תנחומא נשא טז. [↑](#footnote-ref-64)
65. המלה "בראשית" בכל מקום בתנ"ך קשורה למלכות (ראה **מלכות ישראל** ח"א עמ' לה), תיקון המלכות על ידי בן ישי בראש-בראשית. והרמז: **בראשית** = **ראש** ועוד **שמו בן דוד**. [↑](#footnote-ref-65)