בע"ה

שבת בה"ב תשפ"ה – כפ"ח

# "אשרי מי שגדל בתורה"

מקטנות לגדלות בלימוד התורה

סיכום שיעורי **הרב** **יצחק** **גינזבורג** שליט"א[[1]](#footnote-1)

## קיצור מהלך השיעור

בשבת האחרונה, יסוד שביסוד, זכינו לעוד 'פנינה' במסגרת השיעורים בנושא קטנות וגדלות – נושא עיקרי של ספירת העמר (שמלווה אותנו כבר מפורים השנה). רבי יוחנן נהג לומר "אשרי מי שגדל בתורה" – אשרי מי שהצמיחה שלו מקטנות לגדלות היא בתורה דווקא – ואין זמן מתאים מההכנה הקרובה ל"זמן מתן תורתנו" להתבונן בגדילה בתורה. בשיעור מתואר התהליך העובר על הלומד, שבראשית דרכו הוא עסוק בעצמו ובתיקון נפשו, בהמשך הוא מסור רק לתורה והוראותיה, משם הוא חודר לממד פנימי יותר בתורה ובעבודת ה', ובסופו של דבר, בתכלית הגדלות, הוא זוכה להגיע לחבור בין אמתה של תורה לאמת הפנימית שלו.

#### תכלית הגדלות – מתן תורה

מיציאת מצרים עד מתן תורה עובר עם ישראל תהליך של גדילה מואצת. אחד הדימויים של יציאת מצרים הוא לידה[[2]](#footnote-2) – לידת העם – והדימוי של מתן תורה הוא חתונה[[3]](#footnote-3). הלידה היא הקטנות שבראשית חיי האדם והחתונה מעידה על גדלות, כאשר ביניהן יש תהליך של גדילה והתבגרות. ואכן, כוונות האריז"ל לימי הספירה עוסקות[[4]](#footnote-4) בקטנות ובגדלות, כאשר המבנה הבסיסי מורכב מארבעה שלבים – קטנות א', גדלות א', קטנות ב' וגדלות ב' (המבנה השלם מרחיב זאת לשמונה מדרגות, ארבע מדרגות מצד מוחין דאמא וארבע מצד מוחין דאבא, ומפרט אותן כחוזרות בכל אחד משבעת שבועות הספירה באופן מורכב ומפתיע[[5]](#footnote-5)).

בהקף הרחב, עם ישראל בגלות מצרים היה בתכלית הקטנות, במצב של עיבור[[6]](#footnote-6) – קטנות א'. ביציאת מצרים, ליל הסדר והיום הראשון של פסח, יצאנו מקטנות לגדלות – אך זו עדיין גדלות א'. ימי הספירה, בהם עם ישראל מתקדם ממצרים לקראת הר סיני – מתוך בטחון בה' – הם הימים של קטנות ב'. אחרי השיא של יציאת מצרים נדרשת שוב עבודה והתקדמות. כשמגיעים למתן תורה מגיעים לשיא הגדלות של התקופה הזו – גדלות ב'[[7]](#footnote-7). כלומר, תכלית הגדלות היא הזכיה בתורה הקדושה. אכן, בקנין התורה גופא ישנם שלבים שונים של קטנות וגדלות, עד שזוכים לגדלות אמתית בתורה – "אשרי מי שגדל בתורה"[[8]](#footnote-8).

#### "אמת לאמתו" – של מי?

אנחנו היום ביסוד שביסוד. פנימיות ספירת היסוד היא אמת[[9]](#footnote-9), כך שזהו היום של אמת שבאמת. הביטוי אמת שבאמת מזכיר ביטוי חשוב – אמת לאמתו[[10]](#footnote-10). מוסבר בחסידות[[11]](#footnote-11), ולמדנו הרבה פעמים[[12]](#footnote-12), שיש שלש מדרגות של אמת – "שפת אמת", "אמת" ו"אמת לאמתו". "אין אמת אלא תורה"[[13]](#footnote-13), אבל מהי אמת לאמתו? לאמתו של מי?

אפשר לומר ש"אמת לאמתו" היינו אמת (של תורה) כפי שהיא מכוונת לאמתו של הקב"ה, נותן התורה. האמת של ה' היא, כמובן, למעלה מהאמת של התורה מצד עצמה[[14]](#footnote-14) – ובלימוד התורה צריך להגיע ל"אמת לאמתו", שדברי התורה יהיו מכוונים לאמתו של ה'.

אפשר לומר עוד פירוש, ש"אמת לאמתו" היינו אמת (של תורה) כפי שהיא מכוונת לאמת של עם ישראל. "מחשבתן של ישראל קדמה לכל דבר"[[15]](#footnote-15), לכן גם האמת שלהם גבוהה יותר מהאמת של התורה, והאמת של התורה צריכה להיות מכוונת לאמתו של כל עם ישראל.

אבל יש פירוש שלישי, שהכי מתאים לפשט[[16]](#footnote-16), לפיו "אמת לאמתו" היא אמת של התורה שמתאימה לאמתו של הלומד ועוסק בתורה – יש את האמת של כלל ישראל, אבל יש אמת של היהודי הפרטי שלומד תורה, והתכלית היא שהאמת של התורה תתאים לאמתו של כל יהודי שעוסק בה.

#### מרב לרבי

מה פירוש? יכול להיות רב אמתי, פוסק מובהק, שיודע את התורה על בוריה ופוסק לאמתה של תורה. עם זאת, אין כל הכרח שהתורה הזו תהיה מותאמת לאישיותו היחודית ולאמת הפנימית של הרב. על היחס בין אמת ואמת לאמתו יש סיפור ידוע בברסלב[[17]](#footnote-17): כשהגיעה לרבי נתן הצעה לרבנות של עיר הוא שאל את רבי נחמן האם ראוי שיהיה רב, ורבי נחמן השיב לו בחיוב. הוא חזר ושאל 'האם זו האמת?', ורבי נחמן שוב השיב לו בחיוב. ואז הוא שאל שוב 'האם זו האמת לאמתו?', ואז השיב לו רבי נחמן בשלילה. כלומר, הוא היה יכול להיות פוסק אמת לפי תורת אמת, אבל מדרגת אמת לאמתו, כפי שדורשת החסידות, היא משהו אחר – זו כבר מדרגה של רבי, ולא רק של רב.

כאשר תלמיד עוסק בתורה הוא נמצא עדיין בקטנות א', בבחינת "שפת אמת" בלבד, אבל אם הוא יתמיד ויתייגע, מתוך רצון וחשק אמתי לעמוד על אמתה של תורה, הוא בעזרת ה' ירכוש ידיעות (בחינת "סיני"[[18]](#footnote-18) – "משה קבל תורה מסיני"[[19]](#footnote-19)) ויזכה להגיע להוראה (תורה לשון הוראה[[20]](#footnote-20), כנודע). כשהתלמיד הופך לרב הוא הופך מקטן לגדול, ממקבל למשפיע – כעת עליו להשפיע תורה, להשיב לשאלות ולפסוק על פי תורת אמת (כאשר כל מחשבתו נתונה על שואליו-נידוניו ועל 'מה אומרת התורה', כדלקמן). אמנם, יתכן רב שפוסק דין אמת, על פי תורת אמת, זוכה "לאסוקי שמעתתא אליבא דהלכתא"[[21]](#footnote-21), ועדיין לא טעם טעמה של חסידות – הוא 'לא ראה מאורות מימיו'[[22]](#footnote-22)... היו דוגמאות רבות בתולדות ישראל, מאז הופעתו של מורנו הבעל שם טוב, של גדולי תורה שלא הכירו את החסידות. מה קורה כשיום אחד הוא שומע שיש אור של חסידות – שיש לו משהו (חדש לחלוטין) לקבל במעז'יבוז', במעזריטש או בליאדי? אם הוא ענו וגם 'רציני' הוא מכתת רגלים אל הרבי והופך להיות חסיד – הוא שוב מקבל, שוב בקטנות, אבל זו קטנות ב' (שאפשר לקרוא לה 'שפת אמת לאמתו'). כשהוא יעסוק מספיק בעבודה הפנימית של החסידות, ובצירוף הרבה זכויות וסיעתא דשמיא, יתכן והוא יגיע למדרגה של רבי – או מעין רבי (משפיע גדול, כמו רבי הלל ורבי אייזיק) – שאצלו תורת-אמת מחוברת לגמרי לעולם הפנימי שלו ונובעת ממנו, בסוד נביעת האין סוף שיש לרבי (ה-**י** הנוספת על הרב)[[23]](#footnote-23). תורה כזו היא "אמת לאמתו" שלו, וזו כבר המדרגה של גדלות ב' (המדרגה של ראית המהות, כאשר הוא זוכה לראות את מהות האלקות שבתוכו וגם את מהות הבאים לשחר את פניו, לבקש ממנו עצה ותושיה).

#### חיבור האובייקט והסובייקט

במושגים בהם עוסקים לאחרונה[[24]](#footnote-24), יש כאן יחסים של אובייקט וסובייקט, כאשר התכלית היא לחבר אותם יחד (להיות מקשה אחת, כמו מעשה המנורה, המאירה לכל העולם את אור "הוי' אחד"[[25]](#footnote-25) מכח היותה "מקשה אחת"[[26]](#footnote-26)).

המאפיין העיקרי של קטנות הוא חשיבה סובייקטיביות – חשיבה של האדם על עצמו. קטנות היא גם יניקה וגם עיבור, אבל עיקר הקטנות הוא מצב העיבור. על עובר כתוב[[27]](#footnote-27) שהוא "מקופל" ברחם אמו – "תלת כלילן גו תלת"[[28]](#footnote-28). מי שבקטנות מקופל 'בתוך עצמו', והדבר מתבטא בכך שהוא חושב על עצמו ומרוכז בעצמו. התלמיד שעוסק בתורה מתחיל בלימוד מתוך מחשבה על עצמו, "לעולם יעסוק אדם בתורה שלא לשמה, שמתוך שלא לשמה בא לשמה"[[29]](#footnote-29). מבואר בחסידות שהמדרגה העליונה של לימוד התורה "שלא לשמה" היא הלימוד "אדעתא דנפשיה"[[30]](#footnote-30), כשהתלמיד יודע שתיקון נפשו תלוי בלימוד התורה ומכוון שעל ידי לימוד התורה שלו הוא יזכה לתקן את עצמו (ובכך להתקרב, על ידי לימודו, להשי"ת נותן התורה). בקטנות א' ראשו של האדם מונח בין רגליו, המוחין הם בתוך הנה"י – הוא בעיקר עסוק בתחום המוטבע שבנפש, ההרגלים שלו, אותם הוא רוצה לתקן (היינו שעסוק להתאים את טבעו, דפוסי ההתנהגות שלו, למצות התורה, על דרך הנהגת הרבי הרש"ב[[31]](#footnote-31) שלפני גיל בר מצוה – בתקופת הקטנות הראשונה – למד שו"ע כל כך טוב עד שאבריו אומנו לקיים מעצמם את מצוות התורה[[32]](#footnote-32)).

כשהוא מגיע לגדלות א' הוא כבר לא חושב על עצמו, הסובייקט, אלא רק על התורה, האובייקט – נוגע לו פסק התורה באמת, ללא כל נגיעות אישיות. כפי שמסופר[[33]](#footnote-33) על גדולי ישראל כאלה, גם המחשבות הזרות שלהם בשעת התפלה הן מחשבות של תורה (אלא ש"זמן תפלה לחוד וזמן תורה לחוד"[[34]](#footnote-34)) – הוא חושב על הסוגיא, על הפסק שהוא צריך לפסוק או על השיעור שהוא צריך לומר, הוא חושב על "המחליף פרה בחמור"[[35]](#footnote-35) ומסיח את דעתו מההתקשרות לה' בתפלה.

אבל אם הוא מגיע לקטנות ב', החשיבה שלו היא שוב על הסובייקט – כעת הראש שלו לא מקופל בתוך הנה"י, המוטבע, אלא בתוך החג"ת, המורגש, והוא שואל את עצמו 'איפה אהבת ה' שלי? איפה יראת ה' שלי?' (אחרי שנחשף לעבודת ה' הפנימית שתובעת החסידות).

התכלית היא שהלמדן-החסיד יגיע לגדלות ב', שהיא חיבור האובייקט והסובייקט – התורה שהוא לומד עם האישיות שלו, "אמת לאמתו", ואזי "תורה דיליה"[[36]](#footnote-36). הוא עובר מ"כי אם בתורת הוי' חפצו" (האובייקט של התורה, בגדלות א') ל"ובתורתו יהגה יומם ולילה"[[37]](#footnote-37) (התורה שמתחברת עם האישיות הפנימית שלו, בגדלות ב')[[38]](#footnote-38). במצב הזה גם הפסק שלו יהיה שונה – לא רק פסק 'אובייקטיבי' לפי תורת אמת, המסתמך על מראי-מקומות מדויקים, אלא פסק שמגיע מתוך מכלול "תורת הוי'" ו"תורתו". בגדלות א' הבקיאות בכל סעיף-קטן באה לידי ביטוי בפסק (**פסק** אותיות **ס**עי**ף** **ק**טן), אבל בגדלות ב' – "סעפים שנאתי ותורתך אהבתי"[[39]](#footnote-39), שאז יש מעין 'שנאה' ודחיה לציטוט הסעיפים הקטנים (שבדרך כלל מלווה ישות והתפארות של האדם המצטט, היינו שעדיין לא זכה להתקרב לאור החסידות כלל, שכולה מיוסדת על בטול היש ושפלות אמתית) ואהבה למכלול של "תורתך" (שהופכת להיות "תורתי")[[40]](#footnote-40). כך מקובל[[41]](#footnote-41) שכאשר הרא"ש אומר 'נראה לי' יש בכך תוקף יותר ממה שהוא מביא עם מקור מפורש, משום שזהו ביטוי לכל הדעת-תורה שלו.

#### "דברים היוצאים מן הלב"

ב"דין אמת לאמתו" דברי התורה (ה"אמת") נובעים מלבו-פנימיותו של האדם ("אמתו" שלו), ואזי מתקיים בהם "דברים היוצאים מן הלב נכנסים אל הלב ופועלים את פעולתם"[[42]](#footnote-42). אפשר לדייק שלא כתוב כאן שהם "נכנסים אל הלב" של השומע דווקא, אלא סתם "נכנסים אל הלב", רמז לכך שהכל מתחיל מכך שהדברים צריכים להכנס קודם כל אל לבו של האומר אותם ולפעול בתוכו (כלומר, כשם שה"אמת" צריכה להיות "לאמתו" שלו, נובעת מתוך הלב, ה"אמת" צריכה גם להתאים "לאמתו", שהוא יהיה נאמן אליה בתכלית, "נאה דורש ונאה מקיים"[[43]](#footnote-43)).

כך פרש מורנו הבעל שם טוב[[44]](#footnote-44) את הפסוק-המצוה "הוכח תוכיח את עמיתך"[[45]](#footnote-45) – "הוכח" קודם כל את עצמך, על ידי שתמצא בעצמך ממש את אותו דבר-עברה עליו אתה מוכיח את "עמיתך" (לשון עִם, כדרשת חז"ל "עם שאתך"[[46]](#footnote-46), כאשר שנינו באותו מצב ממש), ורק אז "תוכיח את עמיתך" (**תוכחה** אותיות **תוך** **אהבה**, כידוע[[47]](#footnote-47), היינו "תוכחת מגולה מאהבה מסותרת"[[48]](#footnote-48)). כאשר עמיתך 'שומע' שבעצם אתה מוכיח את עצמך, הדברים יכנסו גם ללבו ויפעלו אצלו (כפי שמסופר[[49]](#footnote-49) על האחים הקדושים, הרבי ר' זושא והרבי ר' אלימלך, שרבי זושא היה מתוודה ומוכיח את עצמו בפני אחיו, כאשר השומע 'מן הצד' שמע את כל עבירותיו שלו ודווקא כך התעורר לתשובה מקרב איש ולב עמוק)[[50]](#footnote-50).

לאור זאת ניתן להסביר הסבר עמוק בענין הלנת הדין הנדרשת בדיני נפשות[[51]](#footnote-51), כדי שיצא "דין אמת לאמתו": לילה הוא זמן של חשבון נפש (אותו עורך האדם בפני עצמו, או עם אדם אחד נוסף – ידיד-נפש או משפיע – כפי שהתחלקו הדיינים לדון בכל הלילה של הלנת הדין). אחרי שמגיעים לפסק דין ביום, פסק דין של גדלות א', צריכים לחזור לקטנות של הלילה, קטנות ב', כדי לשייך את הדין של הנידון גם לדיין – אם הזולת רצח, גם אני רצחתי (אם לא בגסות אזי בדקות או בדקות שבדקות[[52]](#footnote-52)) ועלי לדון את עצמי למות[[53]](#footnote-53)! זהו אופי הדיון בלילה, בין הכרעת הדין של היום הראשון (גדלות א') להכרעת הדין של היום השני (גדלות ב'). כאשר הדיין חש שהוא-הוא הנידון, הרי "אדם קרוב אצל עצמו"[[54]](#footnote-54) ויתכן מאד שימצא צד זכות לעצמו וממילא גם לנידון (המטרה של הלנת הדין לפי הפשט). כך מתקיים "יום ליום יביע אמר [שני ימי הכרעת הדין, גדלות א' וגדלות ב', על ידי] ולילה ללילה יחוה דעת [התקשרות הגברא שלי לחפצא של התורה, קטנות ב' שבין שני הימים, כאשר 'לילה ללילה' היינו שני חצאי הלילה, עד חצות הלילה הוא המשך היום הקודם ומחצות הלילה הוא תחלת היום הבא[[55]](#footnote-55)]"[[56]](#footnote-56) והדין יוצא דין אמת לאמתו.

#### מתורת בבל לתורת ארץ ישראל

בהשקפה ראשונה, את התהליך שהוסבר על מעבר מגדלות א' לגדלות ב', ממדרגה של רב למדרגה של רבי, אפשר להסביר כתהליך עליה לארץ ישראל, שהרי "כל רב מבבל וכל רבי מארץ ישראל"[[57]](#footnote-57), כאשר בין השלבים יש לעבור את קטנות ב', דוגמת התעניות של רבי זירא על מנת לשכוח את התלמוד הבבלי ולזכות לתלמוד ירושלמי[[58]](#footnote-58).

אמנם, האריז"ל מסביר שכל ארבעת השלבים מתרחשים הן מצד אמא והן מצד אבא, והרי היחס בין תלמוד ארץ ישראל לתלמודה של בבל הוא-הוא היחס שבין מוחין דאבא ("אוירא דארץ ישראל מחכים"[[59]](#footnote-59)) ומוחין דאמא ("'במחשכים הושבני כמתי עולם' זה תלמודה של בבל"[[60]](#footnote-60), בבחינת "בורא חשך"[[61]](#footnote-61)). גם בבבל יש את ארבע המדרגות – מתלמיד, דרך רב, ועד מי שמגיע להיות 'רבי' של בבל (יש גם בין אמוראי בבל רביים[[62]](#footnote-62)!) – וכאשר רבי זירא עולה לארץ ישראל[[63]](#footnote-63) הוא צם כדי להכנס לקטנות א' מצד אבא ולעבור את כל התהליך שוב בתורת ארץ ישראל.

כיוצא בכך, בסיפור הדרך של הבעל שם טוב לארץ ישראל[[64]](#footnote-64) – שנתבאר כמה פעמים לאחרונה בשיעורי הגדלות והקטנות[[65]](#footnote-65) – אפשר לזהות את כל ארבעת השלבים מצד מוחין דאבא (אליהם הוא שאף אחרי שהגיע לגדלות של רבי בחוץ לארץ): איבוד המוחין בדרך לארץ ישראל, בשבי השודדים באי הבודד, הוא קטנות א' (מצד אבא), תכלית הקטנות (כפי שכבר נתבאר). חזרת המוחין אחר כך היא כבר גדלות א' מצד אבא. אחרי שנצלו הבעל שם טוב ומשמשו מהאי הבודד, בזכות גדלות א' אליה הגיע הבעל שם טוב, הספינה שלהם טעתה וחזרה לאיסטנבול – מה שודאי פעל אצל הבעל שם טוב שוב קטנות, קטנות ב' מצד אבא. כאשר הוא הבין לנכון את כוונת ההשגחה הפרטית – גילוי עצמותו יתברך ממש – עם המסר עבורו, הוא חזר למקומו שלו ("איזהו חכם? המכיר את מקומו"[[66]](#footnote-66), יחוד האובייקט עם הסובייקט) וזכה לגדלות ב' מצד אבא, וממילא התקיים בו "מאך דא ארץ ישראל"[[67]](#footnote-67) (וכסיפור הידוע שהתגלה לתלמידו רבי נחמן מהורדנקא – אב אבי אבי נחמן מברסלב שעל שמו הוא נקרא – שהשכינה אינה בקדש הקדשים בירושלים אלא במעז'יבוז' אצל רבו[[68]](#footnote-68)).

אמנם, אצל הבעל שם טוב, גם בגדלות ב' דאבא, חסרה עדיין מלכות ישראל – הבעל שם טוב לא היה מלך ישראל בפשטות, משיח בפשטות, אלא רק החל לגלות את תורת משיח[[69]](#footnote-69) (גדלות ב' דאבא כפי שהיא מתגלה בחו"ל בזמן הגלות, כאשר אנחנו משועבדים לאומות העולם, וממילא עיקר עסק הבעל שם טוב ותלמידיו אחריו היה לבטל גזרות מעם ישראל[[70]](#footnote-70)). מה שאין כן בבוא עת רצון של הגאולה האמתית והשלמה, המשיח עצמו ישיג את גדלות ב' דווקא בארץ ישראל כפשוטה ויהיה מלך כפשוטו (ועד ש"עתידה ארץ ישראל שתתפשט בכל הארצות"[[71]](#footnote-71), כאשר מלך ישראל יהיה המלך התשיעי בעשרת המלכים שמולכים על כל העולם כולו[[72]](#footnote-72), וד"ל).

**'בקיצור' – תובנות ונקודות 'עבודה':**

* במצרים היינו בקטנות א', יציאת מצרים היא גדלות א', ימי הספירה הם קטנות ב' ומתן תורה הוא גדלות ב'.
* יש "אמת [התורה המתאימה] לאמתו" של הקב"ה, "אמת [התורה המתאימה] לאמתו" של עם ישראל ו"אמת [התורה המתאימה] לאמתו" של הלומד.
* רב יכול לפסוק פסקי אמת לפי תורה בלי שיהיה לכך חיבור לאישיותו שלו.
* קטנות א' – תלמיד; גדלות א' – רב; קטנות ב' – חסיד; גדלות ב' – רבי.
* בקטנות יש חשיבה סובייקטיבית – בקטנות א' חשיבה על ההרגלים ובקטנות ב' חשיבה על הרגשות.
* בגדלות ב' האובייקט מתחבר עם הסובייקט – הלימוד והפסק מחובר לאמת הפנימית של הלומד, לדעת-תורה הכללית שלו.
* "הדן דין אמת לאמתו" דן את עצמו לפני שהוא דן את זולתו.
* בהלנת-הדין בדיני נפשות דנים הדיינים את עצמם ומתוך כך מסוגלים למצוא זכות בזולתם.
* ארבעת השלבים קיימים גם בתורת בבל וגם בתורת ארץ ישראל.
* הבעל שם טוב זכה למדרגת "כל רבי מארץ ישראל" גם במקומו שלו.
* בגדלות ב' בגלות החלו לגלות את תורת משיח אך גדלות ב' בגאולה היא מלכות מלך המשיח בפועל.

1. נרשם (מהזכרון) ונערך על ידי איתיאל גלעדי. לא מוגה. [↑](#footnote-ref-1)
2. יחזקאל פט"ז. [↑](#footnote-ref-2)
3. תענית כו, ב (ע"פ שה"ש ג, יא). [↑](#footnote-ref-3)
4. שעה"כ דרושי פסח דרוש ח. [↑](#footnote-ref-4)
5. וראה באריכות שיעור ליל שבת אמֹר (פורסם בגליון בה"ב) השתא. [↑](#footnote-ref-5)
6. שעה"כ דרושי פסח דרוש א. [↑](#footnote-ref-6)
7. כפי שנתבאר בשיעור א' אייר השתא (טרם פורסם). [↑](#footnote-ref-7)
8. ברכות יז, א. דוגמאות נוספות לשלבי הקטנות והגדלות בתורה ראה בשיעור שבת נח (נדפס בגליון לך לך) השתא, בפ"ב של סעודת משיח (ח"ז) שנדפסה בגליון אחו"ק השתא ועוד (כולל דוגמאות שטרם נדפסו משיעורי ספירת העמר השתא, ועוד לאלוק מילין בע"ה). [↑](#footnote-ref-8)
9. ראה סוד ה' ליראיו ש"א פי"ב (ובשיעורים בסוד ה' ח"ג שם). [↑](#footnote-ref-9)
10. ורמז: **אמת** **לאמתו** עולה 918, **אמונה**-**שפלות**, ט"פ **אמונה**. **יסוד** **שביסוד** עולה 462, היהלום של **אהיה** (סוד "**אהיה** אשר **אהיה**"), ב"פ **רלא** (היינו "**רלא** שערים פנים ואחור" של כב האותיות, מתאים ליסוד שנקרא "אות [ברית קדש]", כמבואר באריכות בתחלת עמק המלך), **נתיב** (סוד "נתיב לא ידעו עיט", "נתיב מצותיך"). ביחד הם עולים 1380, **משה** פנים ואחור, י"פ **צמח** (**מנחם**), וד"ל. [↑](#footnote-ref-10)
11. המשך תרס"ו ד"ה "אם בחקתי תלכו" תרס"ז עמ' תלח (וראה גם תורת שמואל תרכ"ט עמ' רצא [שטו במהדורת תשנ"ב]). מובא בשיחת שמח"ת תר"ץ ס"ד (סה"ש תר"ץ עמ' 89); שיחת פורים תרצ"ו ס"ב (סה"ש תרצ"ו עמ' 127). [↑](#footnote-ref-11)
12. ראה שיעורים כ"ד מנחם-אב; כ"ב אלול ע"ח; מוצאי כ"ח תשרי ע"ט; אור ל-ז"ך חשון ע"ט; כ"ט טבת ע"ט. [↑](#footnote-ref-12)
13. ירושלמי ר"ה פ"ג ה"ח; הקדמת איכה רבה פסקה ב; פסיקתא דרב כהנא פסקא טו אות ה. [↑](#footnote-ref-13)
14. ראה לדוגמה יל"ש תהלים רמז תשב. [↑](#footnote-ref-14)
15. בראשית רבה א, ד; תנא דבי אליהו רבה פי"ד ופל"א. [↑](#footnote-ref-15)
16. מקור הביטוי "אמת לאמתו" הוא בנוגע ל"דן דין אמת לאמתו" – כדלקמן – לא דן לפסוק כפסק תורת-אמת בנוגע לטענות והעדויות שבאות לפני הדיין, אלא "שעל הדיין מוטל לדון על פי האמת שנתאמת אצלו [ולא על פי הטענות אם הם מכחישות האמת]" (באר שבע סנהדרין קיא, ב ד"ה "זה הדן דין אמת"). [↑](#footnote-ref-16)
17. שיח שרפי קדש (ברסלב) א'קעה. [↑](#footnote-ref-17)
18. ברכות סד, א; הוריות יד, א. ובכ"מ. [↑](#footnote-ref-18)
19. אבות פ"א מ"א. [↑](#footnote-ref-19)
20. זהר ח"ג נג, ב; ספר השרשים לרד"ק שרש 'ירה' (מובא פעמים רבות בשיחות כ"ק אדמו"ר מליובאוויטש). [↑](#footnote-ref-20)
21. סוטה כא, א; יומא כו, א. ובכ"מ. ואזי נאמר עליו "'והוי' עמו' שהלכה כמותו" (סנהדרין צג, ב), וראה בכוונות האריז"ל הנ"ל הערה ד ששם הוי' שייך לגדלות. [↑](#footnote-ref-21)
22. ע"פ מגילה פ"ד מ"ו. וראה של"ה עשרה מאמרות מאמר ראשון, לגבי לימוד פנימיות התורה:

    עוד פירוש הפסוק, מה שכתוב דע את אלהי אביך, בענין אחדותו יתברך, וידיעת שמותיו, וסוד האצילות. אמר דע, כמו שאמר הפסוק (תהלים צא, יד), אשגבהו כי ידע שמי, הוא סוד לימוד חכמת הקבלה [אשר] מחכימת פתי, ומי שלא ראה אור החכמה זו לא ראה מאורות מימיו, כי אז יבין וישכיל סוד אחדותו ברוך הוא וסוד השגחתו וענייני התוארים הנזכרים בתורה הנעלמים מחכמי הפילוסופים, אשרי עין ראתה כל אלה. [↑](#footnote-ref-22)
23. כש"ט (קה"ת) אות קמ. [↑](#footnote-ref-23)
24. החל משעור אור ל-כ' תשרי – נדפס בגליון נח – השתא. [↑](#footnote-ref-24)
25. זכריה יד, ט. [↑](#footnote-ref-25)
26. שמות כה, לו; שם לז, כב. [↑](#footnote-ref-26)
27. נדה ל, ב. [↑](#footnote-ref-27)
28. מבו"ש ש"ה ח"א פי"ב. [↑](#footnote-ref-28)
29. פסחים נ, ב. [↑](#footnote-ref-29)
30. פסחים סח, ב. [↑](#footnote-ref-30)
31. ראה ספר השיחות תש״ח עמ׳ 176, וש״נ. [↑](#footnote-ref-31)
32. וראה גם ירושלמי ברכות פ"ב ה"ד ("אנא מחזיק טיבו לראשי דכד הוה מטי מודים הוא כרע מגרמיה"). [↑](#footnote-ref-32)
33. ראה תולדות האר"י (בניהו) עמ' 218; הקדמת ביאור הגר"א לספד"צ; י"ג אורות ח"א מערכת הגה"ק מצאנז פ"ג (עמ' לז). [↑](#footnote-ref-33)
34. שבת י, א. [↑](#footnote-ref-34)
35. ב"מ פ"ח מ"ד. [↑](#footnote-ref-35)
36. קידושין לב, ב. [↑](#footnote-ref-36)
37. תהלים א, ב (וראה קידושין שם). [↑](#footnote-ref-37)
38. אפשר לשאול: בכך שהתורה, "תורת הוי'", נעשית "תורתו" של הלומד ותואמת לאישיותו, יש ודאי מעלה עבור הלומד – אך האם יש בכך מעלה עבור התורה, או שמא פחיתות וירידה? חז"ל אומרים "כל הדן דין אמת לאמתו אפילו שעה אחת מעלה עליו הכתוב כאילו נעשה שותף לקדוש ברוך הוא במעשה בראשית" (שבת י, א). במעשה בראשית הקב"ה (לא רק הוציא את כח הגבול שבו להנהיג את המציאות שחוצה לו, כפי שניתן להבין בקל"ח פתחי חכמה פתח יד ועוד, אלא ממש) 'העתיק את עצמו' (בסוד "עתיק יומין") אל תוך המציאות, כאשר בכח הצמצום הוא 'הפך', כביכול, מהיותו בלתי-בעל-גבול (אצלו גלוי כח הבלי-גבול, וכח הגבול נעלם) לבעל-גבול (אצלו גלוי כח הגבול וכח הבלי-גבול נעלם) – ראה גם שערי אהבה ורצון מאמר ״פרצוף הדעת״ הערה מג (וראה גם ד"ה "מצה זו" ה'עת"ר) על ביאור עמוק זה לסוד הצמצום (על יסוד דברי בעל עבודת הקדש ח"א פ"ח ששלמות ה' מתגלה דווקא כשמתגלה שיש לו כח בגבול, כאשר הגבול והבלי-גבול הם שני גילויים של אותו עצם) – הוא הפך מבורא לנברא, כביכול, דבר המתבטא בנשמות ישראל, "חלק אלוה ממעל ממש" (תניא פ"א), "חלק בורא שנעשה נברא" (לקו"ת ראה כז, א ע"פ ע"ח שמ"ב דרושי אבי"ע) פ"א. ראה גם מלכות ישראל ח"א מאמר "בין ישראל לעמים" (עמ' שיט). אצל "הדן דין אמת לאמתו" מתגלה החיבור של התורה לעצם הנשמה, שהוא בעצם חיבור של התורה לעצמות ה' (כפירוש הראשון ב"דין אמת לאמתו", שאמת התורה מתאימה לאמת הוי'), וד"ל. [↑](#footnote-ref-38)
39. תהלים קיט, קיג. [↑](#footnote-ref-39)
40. ראה גן יוסף (פאצאנובסקי, בני ברק תשע"א) על אבות פ"ד אות תקעא (בשם רבי אייזיל מסלאנים); חסדי דוד הנאמנים ח"ט עמ' 21. ובכ"מ. וראה גם אלף בינה (אביחצירא) על תהלים קיט אות ס. [↑](#footnote-ref-40)
41. ראה זכרונם לברכה חשון עמ' רפ (בשם הסבא מסלבודקה) ובכ"ד. [↑](#footnote-ref-41)
42. הובא בכ"מ כמאמר חז"ל. ראה ספר הישר (המיוחס לר"ת) שי"ג (הובא בשל"ה שעה"א אות ל); שירת ישראל לראב"ע עמ' קנו. [↑](#footnote-ref-42)
43. חגיגה יד, ב; יבמות סג, ב. ובכ"מ. [↑](#footnote-ref-43)
44. בעש"ט עה"ת פרשת קדשים אות טו. [↑](#footnote-ref-44)
45. ויקרא יט, יז. [↑](#footnote-ref-45)
46. בבא-מציעא נט, א; שבועות ל, א. [↑](#footnote-ref-46)
47. שכינה ביניהם פ"ב הערה יב; תשובת השנה מאמר "בכל דרכיך דעהו" פ"ה. ובכ"מ. [↑](#footnote-ref-47)
48. משלי כז, ה. [↑](#footnote-ref-48)
49. תורת הרמ"ז עמ' רעח; ספורים נוראים (כפ"ח תשע"ח), עמ' פ. ובכ"מ. [↑](#footnote-ref-49)
50. וראה לוח "היום יום" כ״ו אייר (יסוד שביסוד, אמת לאמתו, כנ"ל):

    קודם ציווי הוכח תוכיח, כתוב ולא תשנא את אחיך, כי זהו תנאי מוקדם להוכחה. ואח"ז כתיב ולא תשא עליו חטא, שאם לא פעלה ההוכחה, בודאי אתה האשם, שלא היו דברים היוצאים מן הלב.

    ולפי האמור בפנים יתבאר שלא רק "בודאי אתה אשם" בכך שהדברים לא יצאו מהלב, אלא ש"בודאי אתה אשם" באותו חטא, אך לא הבנת זאת כלל – הדברים לא יצאו מהלב וגם לא חזרו אל לבך שלך לפעול את פעולתם (ובדרך ממילא גם לא פעלו על השומע). [↑](#footnote-ref-50)
51. סנהדרין לה, א. [↑](#footnote-ref-51)
52. הרגישות לדקות שבדקות ולקיחת האשמה עליה (שהיא השרש לגסות שמופיעה אצל הזולת) היא מתוך התקשרות לה' יתברך, "דק על דק" (לשון הפיוט ״יה אלי וגואלי״), כאשר גם ה' יתברך עושה כביכול את החשבון הנ"ל, מאשים את עצמו (ראה ברכות לב, א) ודן את עצמו למיתה כביכול (היינו להסתלקות – סילוק השכינה על ידי חטאי ישראל), וד"ל. [↑](#footnote-ref-52)
53. כנוסח הוידוי בקריאת שמע על המטה "שאם חטאתי עויתי פשעתי לפניך ופגמתי... ונתחיבתי בבית דינך הצדק סקילה או כיוצא בה הרי אני מקבל עלי סקילה והריני כאלו נסקלתי...", ועד"ז בנוגע לכל ארבע מיתות בית דין. [↑](#footnote-ref-53)
54. יבמות כה, א; סנהדרין ט, ב. ובכ"מ. [↑](#footnote-ref-54)
55. נה"ש יט, ב (שע"כ ע"פ קבלה יש לברך ברכות השחר כולן מחצות הלילה, ואפילו חוזר לישון משום שהוא "כישן ביום"). וראה גם בא"ח ש"א פרשת וישב אות ד. [↑](#footnote-ref-55)
56. תהלים יט, ג. [↑](#footnote-ref-56)
57. תקו"ז חדש צח, א; ראה שם הגדולים סדר תנאים ואמוראים; כש"ט (קה"ת) אות קמ. [↑](#footnote-ref-57)
58. בבא מציעא פה, א. [↑](#footnote-ref-58)
59. ב"ב קנח, ב. [↑](#footnote-ref-59)
60. סנהדרין כד, א. [↑](#footnote-ref-60)
61. ישעיה מה, ז. [↑](#footnote-ref-61)
62. אכן, ביחס ל"כל רבי מארץ ישראל", גם ה'רבי' של בבל נקרא רב (דוגמת רב, שירד מארץ ישראל לבבל, ורב יהודה, שאסר על רבי זירא לעלות לארץ), נמצא שרבי של בבל הוא דרגה נמוכה יחסית (גדלות שני דאמא, על דרך עבודת "מאך דא ארץ ישראל" בה הדריך הצמח-צדק חסיד ששאל אותו אם לעלות לארץ). לעומת זאת, ה"מאך דא ארץ ישראל" של הבעל שם טוב (כאשר חזר למעז'יבוז' מהמסע לארץ ישראל, ואצלו שרתה השכינה וכו', כדלקמן בפנים) – ועל דרך מאמרו של רבי נחמן אחרי שהלך ארבע אמות בארץ ישראל שכבר פעל מה שרצה (היינו להתעצם עם מוחין דאבא של א"י) והוא יכול לחזור לחו"ל (חיי מוהר"ן קלד; שבחי הר"ן טו), ולכן גם בטל את חידושי תורתו מלפני הנסיעה לארץ (שיחות הר"ן קעג) – הוא בבחינת גדלות שני דאבא (ועד לפנימיות אבא פנימיות עתיק, מדרגת המשיח), וד"ל. [↑](#footnote-ref-62)
63. רבי זירא עולא לארץ כנגד דעת רבו, רב יהודה. רב יהודה סבר שכאשר חרב הבית אין בארץ ישראל הארה אמתית של מוחין דאבא (ראית המהות, שתלויה במצוה ראיה במקדש), ויש להשאר בבבל, מתוך תקוה לזכות לפחות לגדלות ב' של בבל. אמנם, רבי זירא ידע שיש צדיקים דוגמת רשב"י בפניהם לא חרב הבית (פלה"ר שמות ז, א), ולכן סבר שגם היום יש מעלה בעליה לארץ ישראל ויכולת לזכות בה למוחין דאבא (עד לגדלות ב' מצד מוחין דאבא), ודוק. [↑](#footnote-ref-63)
64. שיח שרפי קדש ח"ב אות שו. ראה גם רשימות דברים ח"ב עמ' כא; אור ישראל שער יג. [↑](#footnote-ref-64)
65. ראה סעודת משיח ח"ז (נדפס בגליון אחו"ק) ושיעור שבת אמֹר (נדפס בגליון בה"ב) השתא. [↑](#footnote-ref-65)
66. ע"פ אבות פ"ו מ"ו. [↑](#footnote-ref-66)
67. מאמר אדמו"ר הצמח צדק. ראה אג"ק מוהריי"צ ח"א אגרת עדר, ומובא בכמה מכתבי הרבי. [↑](#footnote-ref-67)
68. ראה תורת החסידים הראשונים, מילי דאבות פ״ז ס״ז. [↑](#footnote-ref-68)
69. ראה הנסמן בפתח דבר לצוואת הריב״ש, וש״נ. ובכ״מ. [↑](#footnote-ref-69)
70. ולעומת זה בימות המשיח שוב לא יהיה צורך בבטול גזרות, שהרי גם לדעה ש"עולם כמנהגו נוהג" הרי יבטל שעבוד מלכויות, הן ברוחניות והן בגשמיות (ראה הלכות מלכים לרמב"ם פי"ב הלכות א-ב). [↑](#footnote-ref-70)
71. ראה ספרי דברים פ"א; פסיקתא רבתי פרשת שבת ונח ב; ילקו"ש ישעיהו תקג. [↑](#footnote-ref-71)
72. פרקי דרבי אליעזר פי"א. [↑](#footnote-ref-72)